Hoe om belasting op jou huur-eiendom te spaar - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Hoe om belasting op jou huur-eiendom te spaar
Hoe om belasting op jou huur-eiendom te spaar
Almal weet daar is meer daaraan toe om ’n huur-eiendom te besit as om ’n huurder te vind en huurgeld in te vorder – maar die een ding wat die meeste privaat eienaars vergeet om te doen is om rekord te hou vir inkomstebelastingdoeleindes.
Om die waarheid te sê, baie privaat eienaars besef nie eers nie dat as jy een of meer huur-eiendomme besit, die SA Inkomstediens (SAID) van jou vereis om jou uitgawes en winste te bereken – en om belasting om jou winste te betaal, sê Andrew Schaefer, besturende direkteur van Trafalgar, ’n nasionale eiendomsbestuurmaatskappy.
“Die meeste eienaars dink hulle kan watter huur hulle ook al ontvang, behou sonder enige verwysing na die SAID, veral as hulle net-net gelyk breek op hulle huur-eiendomme, maar dit is eintlik ’n oortreding van die Wet op Inkomstebelasting. Die SAID sê dat selfs geld wat ontvang word vir die dan en wan uithuur van ’n vakansiehuis of vir die uithuur van ’n kamer of ’n kothuis op jou eiendom deel uitmaak van jou inkomste en aan die Ontvanger verklaar moet word, of jy kan jouself in baie warm water bevind.”
Aan die ander kant, merk hy op, moet eienaars van huur-eiendom ook daarvan bewus wees dat sekere uitgawes wat aangegaan word met die uithuur van eiendom van die bruto-huurgeld afgetrek kan word om die werklike wins te bepaal en die belasting betaalbaar kan verminder.
Volgens die SAID sluit hierdie uitgawes munisipale dienstegeld en belasting in, die rente betaal op die verband op die eiendom, die koste van advertering vir nuwe huurders, die fooie betaal aan die agent, die koste van herstel en instandhouding en die koste van tuin- en veiligheidsdienste.
“Eienaars wat hierdie uitgawes eis, sal egter bewys moet inhandig in die vorm van fakture, kwitansies en state van hulle banke en versekeringsmaatskappye, en hulle moet hierdie stawende dokumente aan die begin van die finansiële jaar op lêer begin hou. Hulle moet ook daarvan bewus wees dat hulle nie BTW mag vra op die huurgeld wat hulle ontvang nie, of BTW mag eis op enigiets wat hulle op die eiendom bestee nie.”
Schaefer sê dat uitgawes op verbeterings aan die huur-eiendom, soos die byvoeging van ’n motorhuis of nog ’n slaapkamer, nie geëis kan word teen die huur-inkomste wat ontvang is nie, maar kan ingesluit word in die basiese koste van die eiendom om die eienaar se aanspreeklikheid vir belasting op kapitale winste effektief te verminder as die eiendom ooit verkoop word.
“Intussen is ons advies aan eienaars wat nie hulle huur-inkomste in vorige belastingtydperke verklaar het nie, om die SAID so gou as moontlik te nader en te ‘bieg’, eerder as om te wag en sien of – of eerder wanneer – hulle uitgevang sal word.
“Om die direkte benadering te neem mag selfs lei tot ’n vermindering van die boetes en rente wat die SAID op onbetaalde belastings kan hef, en dit sou sekerlik beter wees as om te wag totdat jy besluit om die eiendom te verkoop en dan gekonfronteer te word met ’n reuse belastingrekening voordat jy dit na die nuwe eienaar oordra.
“Ons beveel egter aan dat jy ’n rekeningkundige of betroubare belastingkonsultant se hulp inroep om dinge op te klaar, of selfs om die SAID namens jou te nader, en om te verseker dat jou netto huur-inkomste behoorlik bereken en in toekomstige belastingopgawes verklaar word.”
Koop of maak kos op ŉ begroting
Deur Nico Strydom Stygende lewenskoste kan jou beursie knou en kos maak maandeliks ŉ groot deel van ŉ gesin se begroting uit. Met ŉ paar slim idees en ŉ bietjie verbeelding kan jy egter gesonde en vullende disse vir jou gesin voorsit en binne jou begroting bly. Hier is wenke om jou kostrollie goedkoper te maak: Beplan vooruit. Stel ŉ ... Lees meer
Hoeveel moet jy op ontspanning en vermaak bestee?
Deur Anja van den Berg Data in Statistiek Suid-Afrika se oorsig oor lewensomstandighede (Living Conditions Survey – LCS) verskaf ŉ uiteensetting van hoe die gemiddelde Suid-Afrikaanse huishouding hulle geld oor ŉ tydperk van een jaar bestee. Die LCS het bevind dat die gemiddelde Suid-Afrikaanse huishouding in 2015 bestaan het uit drie tot vier persone, met ŉ gemiddelde jaarlikse inkomste en ... Lees meer
Wanneer is die regte tyd om ŉ huis te koop?
Deur Nico Strydom Die algemeenste vraag onder huiskopers is wanneer om te koop. Hoewel daar baie faktore is wat in ag geneem moet word, is daar een kort antwoord: “Wanneer jy dit kan bekostig,” sê Bruce Swain, uitvoerende hoof van die Leapfrog Property Group. “Wanneer kopers ernstig is om huis te koop, begin hulle op die internet rondsoek na huise ... Lees meer
1 2 3 … 276 Volgende »